Timu ya Soka ya KMC yenye maskani yake manispaa ya Kinondoni jijini Dar es Salaam imefanikiwa kunasa saini ya kocha Jackson Mayanja kutoka Uganda kwa kandarasi ya mwaka mmoja kuchukua mikoba ya Etienne Ndayiragije aliyetimkia Azam FC. Mayanja anakurudi tena nchini baada ya kuachana na Simba mwaka juzi kama kocha msaidizi chini ya Mcameroon Joseph Marius Omog  na kuamua kurejea kwao Uganda ambapo aliendelea na kazi zake kama kawaida. Itakumbukwa pia Mayanja amewahi kufundisha timu ya Kagera Sugar kabla ya kujiunga na Simba.  Baada ya kusaini mkataba na KMC, Mayanja amesema kuwa sababu kubwa iliyomfanya kukubali ofa ya klabu ya hiyo ni mfumo wa klabu hiyo kumvutia na ubora wa kikosi. “Nimekubali kusaini KMC kwa kuwa ni klabu yenye mfumo mzuri wa uendeshaji hivyo nina imani tutafanya vema kwenye ushindani. “Sina mpango wa kuja na wachezaji wangu ila ikipendeza nitakuja na mtu wa benchi la ufundi ili tusaidiane kwenye majukumu,” amesema.